Vir eens en vir altyd verlos - Solidariteit WêreldSolidariteit Wêreld
Tuis › 10 minute voor werk Juig › Vir eens en vir altyd verlos
Vir eens en vir altyd verlos
‌Met sy eie bloed en nie met dié van bokke en kalwers nie,
het Hy net een maal die heiligdom binnegegaan en
'n ewige verlossing tot stand gebring.
– Hebreërs 9:12
Hy is vandag nog baie besig om 'n wig tussen God en sy skepsels te probeer inwerk. Hy kan dit nie verdra dat mense God aanbid nie en is veral op die uitkyk wanneer God mense in genade bevoordeel en seën. Daarom het hy elke geleentheid gebruik om God se volk te versoek. Hy het God se wette en voorskrifte onder verdenking geplaas en priesters, profete en konings verlei om 'n slegte voorbeeld te stel en afgode te dien.Natuurlik het God voorsien dat Lucifer die skepsels wat Hy na sy beeld geskape het, sou teiken. Die mens het immers die meeste potensiaal om sy skepping saam met Hom te geniet, Hom te eer en te dien, met Hom in gesprek te tree en 'n verhouding met Hom te kan opbou. Die mens is die een skepsel op wie Lucifer jaloers is en wat hy van die begin af graag sou wou wegrokkel en aan sy kant kry.
Hy het gehoop om God se volk vir homself te wen en het God met sy suksesse uitgedaag om die mense aan hul lot oor te laat. Maar God se hart loop oor van liefde vir swakkeling-mense wat nie in staat is om Hom in elke opsig gehoorsaam te wees nie. Een oortredinkie lei na 'n volgende tot dit maklik is om die hele Wet af te skryf en volgens jou eie reëls en regulasies te leef, reëls wat eintlik deur Satan opgemaak is.
God het dit voorsien en 'n uitkoms in plek gestel. Jesus Christus – ons Verlosser wat Hy vir Adam en Eva belowe het en wat die Wet in vervulling sou bring – was voordat Hy begin skep het, reeds aan sy sy.